khistorydata/jeongjo-sjw-relations huggingface dataset:
정조 16년
左議政蔡濟恭箚曰伏以臣癃病昏憒牀褥是恃長夏盛熱窓闥罕開尙可論出而造朝以應庶務乎考績王朝大政而所管諸司一例權停賓對軍國謨猷而每當日次輒稟病故陳力就列不能者止庶官猶然況以大臣名者乎我聖上未明求衣一念圖治十六年如一日而緣臣許久瘝曠國事漸歸叢脞此豈細故也哉方今第一務無過於斥退臣身改卜賢德而聖恩一味假借重任殆若羈縻一日二日遂及半載臣愧汗長流寢食靡寧奈之何近日以來譯院御營兼管之命一之二之有若行公大臣優禮任事者然於是乎聖朝綜核之政乖舛極矣況營門提擧之無得疊授先朝定式已成關和諸僚相之援例陳懇輒蒙允許者良以此也旣以疊授之故勉副於諸僚相則臣之此任雖由承乏其疊授之不可冒膺臣與諸僚相一也揆以公法何敢一日晏然而精神長在昏霧數行短箚無以構得今始瀝血陳懇伏乞聖慈亟遞臣相職以幸國事譯院御營都提擧之任亦卽解免以存公格以安私分千萬幸甚答曰省箚具悉卿懇中書爲任非筋力自效之地臥閤論道已聞於古人之言何庸辭爲譯院事試第之一味委屬所關非細差待秋涼卽爲擧行兼管軍門事格例卽然點下亦出於承乏御營都提擧之任今姑許副仍傳曰此批答遣史官傳諭
정조 16년
正言李明淵疏曰伏以黨心之故而大不道於莫重至敬之地者實是歷代淫朋奸黨之所未有而噫彼九逆窮凶絶悖之變乃出於我東方禮義之俗萬古之民彝將墜而八域之人紀殆絶矣其所施法宜求歷代所未有之律以圖夫大懲創大警懼扶民彝整人紀則族誅猶屬例典矧可一日稽遲於孥籍瀦革應擧之邦憲乎臣以問郞參鞫而退只恨不能卽地手磔而任其徑斃忽於旬日之後厚被人言謂問郞就罪人所供之言變幻仰奏臣誠驚惶震懍至今莫省其所以致此也蓋所謂色目二字果出賊口而卽其游辭也所謂偏黨二字亦出凶口而乃其直告也游辭則不奉直告則仰奏焉而今以上款冒下款謂之以變幻駭惋之斥極其嚴絶臣無愧于中而有懼于人實慮其傳訛層激遂陷罔測幸蒙我聖明曲加庇覆敎之以豈有他意歸之於生疎所致遂使事不葛藤而紛紜者自息縱使臣自爲之地安能出此哉伊後薄罷之命匪罰伊榮臣感激恩私涕泣度日旋因特點而蒙敍又以情勢而獲遞到今除旨之下宜無逡巡之端而第伏念不肖賤臣徒勞聖眷始也拂拭庸陋最費恩海之波今焉掩護瘡疣旋貽慈父之憂辜負已甚慙悚交至其在自靖之道惟有謝跡名塗自投閑散全保生成之軀庶爲不負之資故玆於召牌之下冒犯違傲臣罪至此尤合萬殞伏願殿下亟遞臣職仍治臣罪以安私義以嚴國綱焉臣於懲討之事有不忍以辭職而泯默者嘻噫星漢之千妖萬惡國人已沬飮而陳之臣不敢更事引發或致犯觸而最是使我聖上日聞不忍聞之言至有向來玉體之欠康使我朝紳竟承不忍聞之敎每一奉覽求死不得者尤係此賊萬剮猶輕之一大斷案環東土含生之倫孰不欲口臠其肉而乃殿下一向靳允於神人共憤之請至於全釋師文脫出曹獄使其凶父逆子偃息自在王章久屈亂賊奚懲臣實懍然寒心不勝繞壁之憂伏乞殿下穆然深思廓揮乾斷師文星漢設鞫之請及九宗孥籍之啓竝賜允兪以洩輿憤以伸王法焉臣無任屛營祈懇之至答曰省疏具悉不允爾其勿辭察職
정조 16년
壬子六月二十五日卯時上御重熙堂左承旨右承旨入侍時左承旨申耆右承旨李家煥記事官李海淸記注官承膺祚記事官洪樂游以次進伏訖上命讀公事書判付訖上曰慶熙宮衛將望有何緊急而無口傳差出之命而徑先捧入做錯非細矣仍命書傳敎曰當該承旨遞差命書榻敎曰承旨前望單子入之待下批牌招察任命退承史以次退出
정조 16년
壬子六月二十五日午時上御重熙堂右承旨入侍時右承旨李家煥假注書鄭尙愚記注官承膺祚記事官洪樂游以次進伏訖上命書左議政箚子批旨訖上曰雨勢有開霽之意乎家煥曰西風連吹雨勢似快晴矣命退承史以次退出
정조 16년
行都承旨洪明浩坐行左承旨李祖承坐右承旨李家煥坐左副承旨李文會坐直右副承旨朴長卨坐同副承旨李冕膺坐直注書徐有聞病李海淸仕直假注書鄭尙愚仕事變假注書韓耆裕仕
정조 16년
李祖承啓曰禁衛營將官來言今日本營軍兵日次私習云矣敢啓傳曰知道
정조 16년
李祖承啓曰備局有司堂上徐有隣鄭昌順趙鼎鎭稟事堂上金尙集沈頤之依下敎來待矣傳曰入侍
정조 16년
傳于李冕膺曰右副承旨同副承旨入侍
정조 16년
以全羅監司鄭民始狀啓綾州等邑雨水偏多爲害不細誠切憂慮事傳于朴長卨曰宿水未退添漲若此則言念民事極爲悶慮嚴飭守宰頹漂之戶墊溺之弊詳加採察無以數少而隱匿其所蠲恤之典一依前下傳敎這卽擧行來頭觀勢發送按廉之行以此傳敎知爲先甲之令事令廟堂行會
정조 16년
李冕膺以禮曹言啓曰卽接宗廟署所報則今此潦雨宗廟北苑階內墻一間許及北階東邊內墻半間許今朝頹圮云正殿至近之地有此頹圮之患不可無慰安之擧慰安祭不卜日今二十八日設行修改之節待快晴擇日擧行頹圮處改築間爲先圍排事分付何如傳曰允
정조 16년
李冕膺以禮曹言啓曰卽接成均館所報則昨夜風雨大成殿東階下鳳尾草木顚仆西墻外杏樹折傷落下之際西廡簷瓦多致傷破南庭銀杏一株枝柯折落云聖殿至近之地有此樹木顚仆之患不可無慰安之擧慰安祭不卜日今二十八日設行而西廡簷瓦傷破處修改之節待快晴擇日擧行何如傳曰允
정조 16년
李冕膺以禮曹言啓曰卽接齊陵令所報則本陵來六朔朔望焚香香今二十八日當爲祗受陪往而令今方入直新除授參奉金載翼時在京畿竹山地未及上來受香無人云在外參奉今姑改差其代卽令該曹口傳差出以爲受香陪進之地何如傳曰允
정조 16년
吏曹口傳政事以南正和爲齊陵參奉
정조 16년
李祖承以兵曹言啓曰卽接廣智營入直哨官李儒喆手本則集春門北邊宮墻內松木一株顚仆於墻上蓋瓦破傷廣智營東邊宮墻內眞木一株顚仆於墻上蓋瓦破傷云兩處俱無頹圮之事而其在愼重之道不可疎忽廣智營入直軍令該營量宜除出限修改間晝察夜巡之意分付何如傳曰允廟墻頹圮處衛軍所接處不能庇身云此後各別察飭可也
정조 16년
李祖承以兵曹言啓曰卽接西所衛將鄭元赫牒報則本所直處東邊大松一株因風折傷云令該所依例斫去之意敢啓傳曰知道
정조 16년
李祖承以兵曹言啓曰卽接慶熙宮衛將朴枝盛牒報則本宮崇義門南邊舊築墻垣四間北邊墻垣二間合六間許頹圮云爲先令繕工監以杻把子堅實圍排待晴卽爲修築而亦令巡邏營門申飭校卒另加巡察之意分付何如傳曰允
정조 16년
李祖承以備邊司言啓曰傳曰昨日風雨爲念把守軍兵發送摘奸而觀此書啓外城頹圮處禁衛營字內諸處全不察飭無異露處云爲將臣此等例飭之事漫不留意以致摘奸之執頉曰醉也則素不近口曰睡也則晝亦睡乎微事之不恤弊瘼若此他事可知怠心之出亦可謂太早禁衛大將李漢豐爲先推考其委折令廟堂査問草記事命下矣依下敎査問於禁衛大將李漢豐處則以爲本營字內昭義門北邊三處都城頹圮處把守幕造給之後時送將校隨時申飭矣昨日風雨未及更察果有滲漏之弊致勤査問之擧不勝惶慄云都城頹圮處軍兵把守幕所當厚覆堅造獲避風雨而申飭之節全不照察乃於特敎摘奸之時致有執頉書啓之擧事體所在誠極未安該大將李漢豐從重推考雖於開霽之後毋或放心種種察飭俾免露處之意分付何如傳曰允
정조 16년
李祖承以訓鍊都監言啓曰集春門北邊宮墻內松木一株顚仆於墻上蓋瓦破傷廣智營東邊宮墻內眞木一株顚仆於墻上蓋瓦破傷兩處俱無頹圮之事而其在愼重之道不可疎忽廣智營入直軍令該營量宜除出限修改間晝察夜巡事自兵曹草記矣廣智營軍十五名除出兩處限修改間晝察夜巡之意敢啓傳曰知道旣與頹垣有異樹木斫去把守勿爲可也
정조 16년
刑曹啓目粘槐山郡殺獄罪人陰孝寬獄情更令道臣探問詳査登聞後稟處何如判付啓未究致命之由先及傅生之議云者卿言甚是嚴飭推官拔例詳査歸一報來後狀聞事分付爲良如敎又啓目粘陰城縣監申大羽懷仁縣監卞緯鎭等各杖八十竝收贖竝只公罪以施行何如判付啓依允爲旀申大羽段功減一等卞緯鎭單議減一等爲良如敎
정조 16년
壬子六月二十六日卯時上御熙政堂備局有司堂上稟事堂上入侍時行司直徐有隣行工曹判書鄭昌順兵曹判書李秉模戶曹判書趙鼎鎭行副司直金尙集刑曹判書沈頤之右承旨李家煥假注書鄭尙愚記注官承膺祚記事官洪樂游以次進伏訖上曰備堂進前稟事可也有隣等以次進前昌順曰日間聖體若何上曰一樣矣有隣曰此前慶尙左兵使李源狀啓也以爲本營僻處南海之一隅遠領北邑之三軍則求其固守欲其速赴其可得乎本營之失地如此將卒之相遠如此故移營之議或以爲慶州便永川便華山便故三處形便歷歷瞽見永川大川在前群山四擁東距本營爲二百里西南北郡縣遠不過百餘里此可爲嶺左一道正中之地三鎭兵馬一路賊鋒惟意所令而今此移營旣是豫備之計則搬移役力顧何暇論經費已有築城穀六萬餘石可無弊端於民邑移營之後本營因爲行營留置虞候兼以助防以爲風高風和之式則永無失守之慮且沿東海數千餘里之間係本道者爲六邑而初無一邊將屬江原者爲九邑而不過有一營將一邊將至於關北旣是肇基神跡之地則亦無一處助防之備沿東北列邑之間就其要害間置助防以爲萬全之圖事請令廟堂稟處矣其所論列雖出於重關防之意而移營一事非但時屈擧贏慶州永川華山三處形址亦未知爲何處便當至於嶺南關東關北沿海一路設置助防等節大而無當泛而不襯亦不可輕議問于大臣則置之爲宜云狀啓內辭意竝置之何如上曰依爲之頤之曰朴東春獄案判付有待新判堂出仕嚴刑盤問如有疑端論理草記之命而連値有故雖未及盤問今適登筵且有愚見之可以仰奏者朴東春呂士玉之元犯互換獄官議讞大臣收議已有處分至停至當臣固欽仰而第其檢案多有疑晦呂朴兩囚皆有數三次足踢云而痕損只發於一處雖由於輕重緊歇之不同孫珍郁臥在朴東春之虛間屍親諸證無不目見臥者之立踢必從地上曳而使足則其勢低下必不能盡意肆力痕損若是深重至於翌日致命已是疑怪脅肋被傷致命在卽則必當轉動不得周回房內不得貼席又是可疑且足端踢人其痕爲八寸八九分前後檢案所無亦無方圓懸錄此亦疑端珍郁被踢歸家與其母其弟多有酬酢而獨不及於誰某之足踢亦一疑端切隣洞任之招皆曰遍身上下少無傷處云爾則生前所無之痕何爲而大發於死後乎大抵珍郁都是酒妄撞落石橋已由於宿醉之未醒伊日投臥東春之家亦出於泥醉不省之致臥在虛間轉轉討酒隣人之證質也匍匐歸家吐出酒肴屍親之供招也酒食醉飽雖無槪現於獄案蓄疑斷獄恐非審恤之義敢此仰達矣上曰卿言果然豈有別見乎死者之死分明是醉似此可疑之獄已多闊狹依卿所奏施次律可也出擧條尙集曰頃以嶺南峽邑大同布事就議大臣而大臣之意則以爲當初錢布參半旣因民情而爲之而今若關問該道則必當以布願納云矣上曰布産之邑一疋之價或可至二兩故民雖以布願納而以升品點退之際安知不過二兩之數乎聞雲峯咸陽之民皆願以錢上納云他邑民情亦安知不然乎且予意則有不然者山民野民均是民也宜用一視之政而野民則軍布與大同所納比山民納布則不啻倍蓰豈無偏重偏歇之歎乎有隣等曰聖敎誠至當矣上曰更爲往復於道臣商確稟處可也上曰日前因侍從新資人入侍聞之近來堂下軍職多不得食祿云軍銜祿窠雖有定數而然而我國專以科目取人且其在忠信重祿之義名以侍從不得受祿豈非大段欠事乎此不可無變通之道矣昌順曰軍職受祿卽國朝之典而中朝則非實職而無食祿之規矣鼎鎭曰優待侍從之聖意臣等不勝欽仰而目今經費實無從他區劃之道此甚可悶矣上曰從當一問於大臣而宜有別船講究之方矣命退諸臣以次退出
정조 16년
壬子六月二十六日辰時上御熙政堂右副承旨同副承旨入侍時右副承旨李冕膺同副承旨朴長卨假注書鄭尙愚記注官承膺祚記事官洪樂游以次進伏訖上命讀公事書判付訖命書榻敎曰都承旨右承旨入侍賤臣承命出傳行都承旨洪明浩右承旨李家煥進伏命書傳敎曰昨日風雨爲念把守軍兵發送摘奸而觀此書啓外城頹圮處禁衛營字內諸處全不察飭無異露處云爲將臣此等例飭之事漫不留意以致摘奸之執頉曰醉也則素不近口曰睡也則晝亦睡乎微事之不恤弊瘼若此他事可知怠心之出亦可謂太早禁衛大將李漢豐爲先推考其委折令廟堂査問草記命書榻敎曰右承旨右副承旨推考命退承史以次退出
정조 16년
壬子六月二十六日巳時上御重熙堂左承旨入侍時行左承旨李祖承記事官李海淸記注官承膺祚記事官洪樂游京畿監司徐鼎修以次進伏訖上敎鼎修曰道內農形何如云耶鼎修曰被災處則雖無可論而其餘各穀善爲茁茂皆有豐登之望云矣鼎修曰臣於昨冬以道內穀物添貿事陳達蒙允今已多般貿置幾皆就緖而以此所出耗條較看應下數爻其所不足猶爲夥然今若無論某衙門錢添得一萬餘兩從便措置則可無來頭苟艱之弊故敢此仰達矣上曰今春問于大臣區劃伊條中一萬兩取用可也出擧條命退諸臣以次退出
정조 16년
行都承旨洪明浩坐行左承旨李祖承坐右承旨李家煥坐左副承旨李文會坐直右副承旨同副承旨李冕膺坐直注書徐有聞病李海淸仕假注書鄭尙愚仕直事變假注書韓耆裕仕
정조 16년
藥房提調鄭昌順副提調洪明浩啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
李祖承啓曰御營廳將官來言今日本廳軍兵日次私習云矣敢啓傳曰知道
정조 16년
李冕膺啓曰來初一日輪對日次而宗廟秋享大祭齋戒相値頉稟之意敢啓傳曰知道
정조 16년
傳于李祖承曰左副承旨同副承旨傳香後奉審摘奸以來
정조 16년
傳于李祖承曰左副承旨右副承旨入侍
정조 16년
傳于李祖承曰右承旨入侍
정조 16년
兵曹參議前望單子入之朴長卨落點
정조 16년
以慶尙監司鄭大容狀啓黃山察訪沈鏶罷黜事傳于李文會曰令該曹口傳各別擇差
정조 16년
吏曹口傳政事以李顯默爲黃山察訪
정조 16년
李冕膺以禮曹言啓曰齊陵六朔朔望焚香受香在於今月二十八日而令今方入直昨日政新除授參奉南正和時在京畿龍仁地惠陵來六朔朔望焚香受香在於今三十日而參奉金熙澤在於慶尙道安東地令方在直中受香無人云齊陵參奉南正和惠陵參奉金熙澤竝今姑改差其代卽令該曹口傳差出以爲受香陪進之地何如傳曰他官換差可也
정조 16년
吏曹口傳政事齊陵參奉南正和永陵參奉李柱溟相換惠陵參奉金熙澤恭陵參奉李仁行相換
정조 16년
李冕膺以禮曹言啓曰卽接貞陵令所報則本陵來六朔朔望焚香香今三十日當爲祗受陪往而令今方入直新除授參奉李敬儒時在慶尙道尙州地未及上來受香無人云在外參奉今姑改差其代卽令該曹口傳差出以爲受香陪進之地何如傳曰他官換差可也
정조 16년
吏曹口傳政事貞陵參奉李敬仢恭陵參奉權太應
정조 16년
李祖承以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
金孝建以賑恤廳言啓曰漢城府民家頹壓恤典別單據東部字內完少頹多二戶各布一疋西部字內全家頹壓三戶各錢二兩完少頹多三戶各布一疋南部字內全家頹壓二戶各錢二兩完少頹多四戶各布一疋合錢十兩布九疋恤典依例分給之意敢啓傳曰知道
정조 16년
金孝建以賑恤廳言啓曰西部社稷洞契任掌金河瑞今月二十六日本洞路傍得十餘朔遺棄男兒同里居良女朴召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 16년
壬子六月二十七日卯時上御誠正閣左副承旨右副承旨入侍時左副承旨李家煥右副承旨朴長卨假注書鄭尙愚記注官承膺祚記事官洪樂游以次進伏訖上命讀公事書判付訖命書榻敎曰都承旨入侍賤臣承命出傳行都承旨洪明浩進伏命書榻敎曰留院公事入之又命書榻敎曰當該承旨推考又命書榻敎曰兵曹堂上前望單子入之命退承史以次退出
정조 16년
行都承旨洪明浩坐行左承旨李祖承坐右承旨李家煥坐直左副承旨李文會坐右副承旨李冕膺坐直同副承旨李身晦在外注書徐有聞病李海淸仕直假注書鄭尙愚仕事變假注書韓耆裕仕
정조 16년
傳于李文會曰都承旨左副承旨入侍
정조 16년
洪明浩啓曰吏曹判書金思穆參判李秉鼎參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 16년
洪明浩啓曰吏曹判書金思穆參判李秉鼎再牌不進推考傳旨今方捧入而開政命下之後連事違召不卽擧行事甚未安所當更請牌招而係是一日三牌何以爲之敢稟傳曰更爲牌招
정조 16년
有政吏批判書金思穆牌不進參判李秉鼎進參議徐邁修牌不進右承旨李家煥進啓曰判書金思穆參議徐邁修竝牌不進小臣獨政未安何以爲之敢稟傳曰仍爲之以李身晦爲承旨徐有成爲大司諫李遇濟爲掌令洪克浩爲正言權漢緯爲兵曹佐郞文昌圭爲昭顯墓守衛官戶曹佐郞尹星基司僕主簿尹光心相換
정조 16년
兵批判李秉模進參判李鎭復病參議李喆模病參知李百亨入直右副承旨李冕膺進副司直申耆副司勇李演同知單崔尙泰僉知趙雲行鄭元赤以上竝單付
정조 16년
洪明浩啓曰新除授同副承旨李身晦卽爲牌招察任何如傳曰允
정조 16년
李文會啓曰新除授同副承旨李身晦時在全羅道全州地斯速乘馹上來事下諭何如傳曰允
정조 16년
傳于李冕膺曰時囚罪人林景鎭放送
정조 16년
洪明浩以弘文館言啓曰本館上番校理臣金熙朝以宗廟秋享大祭祭官今日議政府肄儀時晝仕出去之意敢啓傳曰知道
정조 16년
李文會以賑恤廳言啓曰漢城府民家頹壓恤典別單據南部字內全家頹壓一戶錢二兩完少頹多一戶布一疋恤典依例分給之意敢啓傳曰知道
정조 16년
李冕膺以景慕宮都提調意啓曰本宮御覽植帖子每四季朔修整以入事曾有定式矣今季朔則別無生枯之可以修整者故御覽植本帖子姑不請出之意敢啓傳曰知道
정조 16년
李家煥以刑曹言啓曰依下敎司鑰崔得大嚴囚之意敢啓傳曰嚴杖放送可也
정조 16년
吏曹判書金思穆疏曰伏以臣冒膺銓任挨過大政是豈材力之所可堪夢想之所自期我誠以辭籲未格莫遂循墻之願夷險向前惟思報刹之圖厭然復據殆若固有政懋恢蕩而對揚蔑效責重甄別而瘡疣難掩畢竟何戾之幸免實賴聖慈之庇覆且惶感銘鏤衷曲惟以一經京察自是政曹瓜限循例呈告庶蒙鞶褫誠不料三度加由之命又下於常格之外臣於此抑塞憂恐罔知措躬之所也噫臣之承乏匪據亦已多矣千斤僬僥强未所能四方嗤點恬若不恤者專出於身非已有矢心鞠躬之計故自來退巽之家法未敢膠守前後曲保之聖念惟恐辜負至今淟涊誠非獲已及此許解俾補黥劓在聖朝爲名實棕核之政於臣身爲終始生成之澤而今乃加以謬恩策所難强臣亦因仍盤礡苟然蹲據則臣之墜家聲而壞身名固不足恤而其將終累則哲之明莫副全保之念豈不爲天地父母所當惻然愍然處耶重以脆質沈痾遇暑尤劇傷濕而熱愈甚飮冷而痰益盛退自政席委頓床玆調攝蘇醒有非時日可期陳力就列其勢末由以情以病義在必遞天牌之下荐犯違傲臣罪至此尤無所逃玆不得不短章呼籲仰瀆宸嚴伏願聖明俯垂憐察將臣所帶銓職亟行鐫免俾臣得以釋重務而安私分則此實仁愛曲遂之賜也臣不勝煎迫祈懇之至云云答曰省疏具悉卿其勿辭行公
정조 16년
行都承旨洪明浩坐行左承旨李祖承坐右承旨李家煥坐左副承旨李文會坐右副承旨金孝建坐直同副承旨李冕膺坐直注書徐有聞病李海淸仕假注書鄭尙愚仕直事變假注書韓耆裕仕
정조 16년
傳于李家煥曰右副承旨入侍
정조 16년
李文會以備邊司言啓曰安邊府纔以瓜滿差代矣卽聞本府量田之政今幾告竣而文書未及修正云文書修正使量田守令當之然後可無民邑之弊而其所修正亦不過一二朔內外事新除府使尹東晩姑勿辭陛待舊府使修正文書八月晦九月初間使之赴任何如傳曰數朔仍任益如限責效間仍任前府使韓光綮差代望箇勿施可也
정조 16년
李家煥以刑曹言啓曰卽者北部移牒內摠戎廳牙兵軍林福才爲名漢爛漫泥醉突入於文禧廟門內作拿云聞極驚駭發刑吏捉來査問則昨日過去文禧廟門前時爲酒所使果有酗酒作拿之事云毋論廟門內外是何等肅嚴之地而無賴輩之肆然酗酒作拿事未前有林福才待過齋自臣曹嚴刑遠配而該營軍卒之無嚴如此則其常時不能檢飭極爲駭然該營將臣爲先從重推考何如傳曰允
정조 16년
壬子六月二十九日辰時上御重熙堂右副承旨入侍時右副承旨李冕膺假注書鄭尙愚記事官洪樂游林景鎭以次進伏訖上命讀公事書判付訖命書傳敎曰在外承旨許遞前望單子入之待下批牌招察任命退承史以次退出
정조 16년
壬子六月二十九日辰時上御重熙堂左承旨入侍時左承旨李祖承記事官李海淸記事宮洪樂游記事官林景鎭檢校直提學徐有防以次進伏訖上命讀公事書判付訖有防曰御製所印鑄字之役初以銅鑄定奪依前設鑄於平安監營矣今以木鑄爲定自京已始役已有日而木鑄比鐵鑄所入不啻倍蓰向來之劃得財力太半不足不可不趁期措備一依春間所筵稟者限二千五百石作錢上送之意分付關西道臣而見今工役方張需用甚急無以等待故先以畿營公貨中取用關西則待畢作錢卽速上送於畿營以爲充給之地事一體知委何如上曰依爲之出擧條命退諸臣以次退出
정조 16년
行都承旨朴祐源牌招不進行左承旨李祖承坐直右承旨李家煥坐左副承旨徐榮輔坐直右副承旨李文會坐同副承旨金孝建坐注書徐有聞病李海淸仕假注書鄭尙愚仕直事變假注書李明孚仕
정조 16년
李祖承以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李家煥啓曰大司憲奇彦鼎掌令宋景煥在外執義宋翼孝掌令李鎭宅持平朴載淳李基恒牌招啓辭未下監察茶時之意敢啓傳曰知道
정조 16년
傳于李文會曰禮房承旨馳詣宗廟景慕宮奉審摘奸以來
정조 16년
傳于李祖承曰備堂次對來會
정조 16년
李祖承啓曰今日次對兩司當爲進參除在外外未肅拜呈告人員竝卽牌招何如傳曰允
정조 16년
以次對進不進單子傳于李祖承曰吏兵判豈可懸病乎牌招申飭行公
정조 16년
傳于李祖承曰備局堂上引見
정조 16년
傳于金孝建曰發遣吏郞諸執事淸齋與否摘奸以來
정조 16년
傳于李家煥曰當該臺臣禁推該房承旨右位承旨遞差
정조 16년
承旨前望單子入之朴祐源徐榮輔落點
정조 16년
李家煥啓曰右副承旨李文會同副承旨金孝建徑出上疏旣有還給之命竝卽牌招何如傳曰允
정조 16년
以承旨房望傳于徐榮輔曰仍
정조 16년
李祖承啓曰彌串僉使金得臣老江僉使鄭興僑淸城僉使洪宅疇麟山僉使吳命源楸坡萬戶李毅和玉江萬戶金時說吾老梁萬戶文德重平南萬戶李馨秀下直各長弓一張長箭一部片箭一部筒兒一箇賜給
정조 16년
李祖承啓曰事變假注書韓耆裕身病猝重勢難察任今姑改差何如傳曰允
정조 16년
李祖承啓曰事變假注書李明孚時無職名令該曹依例付軍職冠帶常仕何如傳曰允
정조 16년
徐榮輔以吏批言啓曰本曹參議今當差出而前望中無故人只有二人以二望擬入之意敢啓傳曰知道
정조 16년
李祖承以吏批言啓曰新除授兵曹佐郞權漢緯旣經本曹正郞法不當仍置依例改差何如傳曰他官相換可也
정조 16년
有政吏批判書金思穆進參判李秉鼎進參議未差行左承旨李祖承進以李喆模爲大司諫宋翼孝爲執義李鎭宅爲掌令李基恒朴載淳爲持平崔顯重爲獻納張至顯爲正言徐有防爲右參贊李東郁爲左尹李百亨爲刑曹參議尹東晩爲成川府使曺允大爲吏曹參議張錫胤爲高山察訪養賢直長單韓啓翼兵曹佐郞權漢緯吏曹正郞朴孝成相換安邊府使韓光綮仍任事承傳
정조 16년
有政兵批判書李秉謨參判李集斗參議李師濂病參知朴長卨入直進左副承旨徐榮輔進僉知李身晦副司直徐瀅修副司正李明孚竝單付
정조 16년
以江華留守柳戇狀啓忠淸道保寧縣稅船到龍津前洋致敗騎船監色沙格等嚴覈取招事傳于徐榮輔曰臭載何其頻數乎卄五風浪非不知之若能愼風莊護豈如是屢煩酬應乎錦伯旣以此勘罪則況管下浦口乎該留守罷職經歷及護送差使員等先罷後拿事分付
정조 16년
以全羅右水使李恒林狀啓加里浦僉使尹永僖侵逼本營自廢公務任斫生松其罪狀令攸司稟處事傳于徐榮輔曰爾可謂不負特畀如爾地處不畏强禦乃能於經幄出補之臣見其壞體例犯法紀之事臚列請罪不少饒貸康津事旣礭矣今番事又當然未見使氣之痕徒著奉公之勇嘉乃云爾何爲引罪乎爾則爲先勿待罪令該曹待秩滿直擬兵使使近來庸武驕弁知所恥愧而爲水使煗堗之資法外斧斤遍入封山大是謬例令廟堂問于道臣帥臣如有釐改之道斯速釐改至於該鎭將事莫嚴者體統則應行之事焉敢詬詈於報上營之簿牒設或上營有差誤但當平說而已尤何敢擅離信地自干紀律乎況私斫一事可謂罪上添罪修廨雖異入已不待水使指揮及廟堂許題唯渠意思爲之者節節該然爾雖以外補事體自別請拿不請罷其在國體不可不嚴處該僉使尹永僖畿沿定配其代令該曹後日政以有氣力者擇送此後該閫所屬之逞憤於鎭屬之弊令道伯拔例廉査隨現痛懲另行抑强扶弱之政爾亦知此小心事回諭亦爲下諭湖南道臣
정조 16년
李祖承以禮曹言啓曰卽接永禧殿令所報則本殿移安廳後面浮椽二箇今番潦雨將至落下之境卽當修改而毋使因微而擧重祀事曾有先朝揭壁傳敎云告由祭恐不必設行修改之節待快晴本殿大門修改時一體擧行事分付何如傳曰允
정조 16년
李祖承以吏曹言啓曰居山察訪李基成日前口傳擬入至蒙天點而追後聞之則基成資乏踐歷跡又微瑣不合於弊郵蘇救之任今姑改差臣之孤陋顚錯初未擇擬之失不勝惶恐之意敢啓傳曰筵中見其人意謂得人而將蘇弊大抵瞭然如許則何官不可做今聞卿言草記中微瑣云云之事實亦非執以爲罪之端卿事過矣此草記勿施今日內下送可也
정조 16년
李家煥以備邊司言啓曰頃因金海鹽民鹽弊上言査問本道後公鹽三千石中除減一千五百石以其本米添給柴價之意筵稟行會矣卽見慶尙監司鄭大容狀啓則以爲公鹽三千石分數排定於峽中諸邑以七兩元價計戶均分則民皆利其價廉爭先願受加劃之訴鎭日相績蓋其一包之價倍減於私商故也以此觀之三千之數尙患不贍今若厥數反縮則島民雖有些少之益峽民艱食之歎必當有倍且諸般公用所需必多窒礙難便若於公鹽價中除出一千五百兩添給三千包柴價則鹽民旣減釜稅又得此每包五錢之添價則鹽弊可省而公鹽之數依舊峽氓之沾漑如前不害爲兩便之政請令廟堂稟處矣公鹽之使之折半減數蓋出於爲鹽民矯弊之意而今者道啓反以峽民之艱食爲慮無乃道臣之近民的見勝於廟堂之坐遠懸度而然歟民若艱食公用之有所窒礙猶屬第二件事而道臣旣以一千五百兩錢添給柴價有此酌量論啓於鹽民足以爲惠在公用亦當無礙不害爲兩便之政龍塘鹽之自本營區處公鹽柴之就恒定添價竝依狀請許施何如傳曰允
정조 16년
李祖承以壯勇營言啓曰今六月三十日本營中日試射時鳥銃沒技人別單書入之意敢啓傳曰知道
정조 16년
李文會以漢城府言啓曰卽接南部令韓翼商牒呈則今番潦水民家頹壓摘奸時到于箭串則三洞民人成群等訴內此三洞本無一片丘陵而又當無前大水平地水深殆至丈餘百餘戶屢百人命將至渰死之境擧皆登屋命在頃刻千萬意外本洞閑良李得成等八人持船隻救活僅僅得生事報來矣報辭雖如此旣係於莫重賞典之事則不可使之虛實相蒙多般廉探又招各洞頭頭人等詳査其救活實蹟則以爲今番大水比五月尤加環村漲溢避身無路皆陞屋上命在呼吸此際李得成等八人各持船隻鱗次載運又給柴糧許多人命賴此生活云李得成等果能出力濟活又給米斗使之免飢誠爲可尙其在激勸之道合有褒賞之典而亦有多寡之別別單書入令該曹考例稟處何如傳曰令該曹今日內草記回啓可也
정조 16년
徐榮輔以兵曹言啓曰因漢城府草記箭串居民李得成等八人濟活人命別單書入事批旨內令該曹今日內草記回啓可也事命下矣取考該府所在別單則閑良申再蕃救活二十九戶閑良朴德世救活二十九戶閑良延孝徵救活二十五戶良人金德咸救活二十二戶閑良李得成救活十七戶閑良朴萬就救活十五戶良人金墨重救活六戶閑良姜孝才救活四戶矣拯活十五名以上者加資載在法典而別單中只言戶數不言人口未免疎忽而戶旣爲十五戶以上則人口之洽滿定式不問可知申再蕃朴德世延孝徵金德咸李得成朴萬就等似當依法典一倂加資而係干恩典自下不敢擅便恭俟上裁金墨重姜孝才等或爲六戶或爲四戶而六戶四戶之人口安知不滿於十五口之數乎救活人論賞法意甚重不可以戶數之不滿十五置以不論致有向隅之歎更令京兆査問人口後稟處何如傳曰竝加資戶數少者帖加成給疏旨草記之不書日月不言人口疎忽莫甚當該堂上推考可也
정조 16년
徐榮輔以承文院都提調意啓曰院寫字官實訓長李燁遷轉代以豫差訓長安思賢依例陞實豫差訓長之代以大護軍金泰義差定以爲依前勸奬之地前銜洪允翕無料窠陞差其代以肄習試才連三朔居首高景斌陞差依例付軍職冠帶常仕何如傳曰允
정조 16년
徐榮輔以承文院都提調意啓曰院吏文學官李晩亨有頉代幼學鄭如愚差下付軍職冠帶常仕何如傳曰允
정조 16년
兵曹判書李秉模疏曰伏以臣忝叨重任居然半年于玆矣觸處生疣無往非罪而曲荷庇覆之恩尙逭僨誤之誅是豈臣始望之攸及哉今則大政已過瓜期便滿竊意鞶帶之遞不待臣之控免而有所處分矣不料三告加由之命出於格外臣誠且感且惶不知措躬之所也臣之一無肖似百不猶人不但通朝之所共知抑亦聖明之所畢燭則何官可堪何任可承而至於本兵之職尤是平生夢寐之不敢到不敢期之地也家世自來寒素人器又極齟齬中權節制之略五營管轄之責初非臣身之所可擬議則上誤聖簡下駭物情夫豈細故而分義是畏煩瀆是懼揚揚冒居若固有之識者傍觀當謂斯何銓官之以大政爲瓜期卽近來備例之讓耳苟使臣有萬分一圖報之望則豈敢隨人援例作此飭外之讓而猶且唐突乃爾者顧其情誠有不獲已者而不得不仰冀天地生成之澤也仍伏念大政後呈告乃是恭俟物議之意也只當泯伏以俟而今至多日未聞駁正之論臣若姑以是爲倖而一味虛帶以添瘝曠之罪則其爲無嚴當復如何哉玆敢忘其僭越仰瀆崇嚴伏乞聖明亟賜鐫免俾蒙終始之恩千萬懇祝臣無任云云答曰省疏具悉卿其勿辭行公
정조 16년
行都承旨朴祐源病行左承旨李祖承坐右承旨李家煥坐左副承旨徐榮輔坐右副承旨李文會坐直同副承旨金孝建坐直注書徐有聞病李海淸仕直假注書鄭尙愚仕事變假注書李明孚仕
정조 16년
李家煥啓曰大司憲奇彦鼎掌令宋景煥李鎭宅持平李基恒俱在外執義宋翼孝持平朴載淳牌招啓辭未下監察茶時之意敢啓傳曰知道
정조 16년
徐榮輔啓曰來初五日朝參日次矣敢稟傳曰停
정조 16년
傳于徐榮輔曰禮房承旨馳詣宗廟永寧殿奉審摘奸以來
정조 16년
李家煥啓曰大司諫徐有成禁推事命下矣依定式遞差傳旨捧入之意敢啓傳曰知道
정조 16년
以承旨房望傳于李家煥曰仍
정조 16년
以京畿監司徐鼎修狀啓巡牙兵習操令廟堂稟旨分付事傳于李祖承曰秋事姑未出場而沿江處必多墊溺且與正操有異勿爲事分付三南水陸操及巡點一體停止以紓民力其中稍實處嚴飭兵使各令地方官點額閱藝事分付
정조 16년
李祖承以壯勇營言啓曰來九月當本營右司屬京畿四番右哨軍兵來八月三十日京中逢點依節目準二朔立番之意本道監司處預爲知委何如傳曰允
정조 16년
李祖承以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官鄭敬行已滿十五朔六品遷轉之意分付銓曹何如傳曰允
정조 16년
壬子七月初一日卯時上御誠正閣同副承旨入侍時同副承旨金孝建記事官李海淸洪樂游林景鎭以次進伏訖上曰右承旨入侍出榻敎賤臣承命出傳右承旨李家煥進伏上命分讀公事仍書判付訖上曰王大妃殿進御加減六和湯依前方自今日限五貼煎入出榻敎命退承史以次退出
정조 16년
行都承旨朴祐源病行左承旨李祖承坐右承旨李家煥坐直左副承旨徐榮輔坐右副承旨李文會坐同副承旨金孝建坐直注書徐有聞病李海淸仕直假注書鄭尙愚仕事變假注書李明孚仕
정조 16년
藥房都提調洪樂性右副承旨李文會啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 16년
李家煥啓曰大司憲奇彦鼎掌令宋景煥李鎭宅持平李基恒在外執義宋翼孝持平朴載淳牌招啓辭未下監察茶時之意敢啓傳曰知道
정조 16년
金孝建啓曰左尹李東郁刑曹參議李百亨除拜後過三日不爲出肅依定式推考警責仍卽牌招察任何如傳曰允
정조 16년
傳于金孝建曰右承旨同副承旨入侍
정조 16년
備忘記阿耳僉使韓大鳳上土僉使劉致豪下直各長弓一張長箭一部片箭一部筒兒一箇賜給
정조 16년
徐榮輔以內醫院都提調意啓曰今日問安提調鄭昌順副提調朴祐源不爲進參竝卽牌招何如傳曰許遞前望單子入之
정조 16년
內醫院提調副提調前望單子入之提調徐有隣副提調李祖承落點
정조 16년
以京畿水使許𣷯狀啓今秋水操令廟堂稟旨分付事傳于李祖承曰守摠兩營狀啓欲爲下敎而以其本道巡營已有處分姑循例啓下則此狀啓循例捧入無一言該房承旨推考停操事分付守摠兩營一體停巡與操而稍實處邑閱嚴飭設行其不勤者道伯察飭
정조 16년
備邊司薦望以趙宗鉉爲江華留守
정조 16년
以忠淸監司李亨元狀啓道內各邑漂頹戶恤典擧行事傳于金孝建曰漂頹戶數分等蠲恤之際若有虛實相混實惠未究之弊是豈委寄之本意乎待今念晦來旬前別遣摘奸抽牲考察某邑幾戶間十日錄報于句管堂上以備顧問卿亦着意莫敢放忽事回諭兩南伯處一體下諭仍令三道句管堂上知悉俾各條錄笏記常目留心無使書思對命之義專美於古人
정조 16년
以咸鏡監司李文源狀啓鏡城判官鄭宅孚罷黜事傳于金孝建曰其代令該曹口傳各別擇差
정조 16년
吏曹口傳政事以李東埴爲鏡城判官
정조 16년
內醫院啓目內醫李命鎰金濟默汰去代副司直李周憲惠民署主簿高景殷差下何如判付啓依允爲旀雖曰昨日新入其罪焉敢逭也然決棍亦足矣兩人只降案於掌務之秩付之額外內醫爲良如敎內醫吳仁豐奏對每甚詳明陞付御醫與李周憲爲入診時入侍醫官而仁豐之術業果如周憲是隱喩雖下於周憲各別申飭學習
정조 16년
金孝建以內醫院都提調提調意啓曰內醫吳仁豐奏對每甚詳明陞付御醫事命下矣內醫吳仁豐兼差御醫之意敢啓傳曰知道
정조 16년
李祖承以兵曹言啓曰卽接宣傳官廳牒報則本廳曹司李得滿前宣傳官李得江之弟也同參科榜而取考印頒榜目則李得江年二十六父名道吾其弟得滿年三十六父名德吾載錄兄弟父名各異年齒倒錯如此蔑倫悖常之類不可置之於比肩之列卽速入啓汰去云矣取考榜目則果如報辭宣傳官何等峻選而臣不能詳審只知其兄之纔經宣傳不復致疑於檢擬之際者罪著疎忽惶恐無地而李得滿不可一日置之爲先汰去令該府拿問嚴覈後考律定罪當該薦主亦卽捧現告罷職何如傳曰此非如是者其時榜目印出時誤書無不如許雖命釐正猶多誤書曾所稔知者特由於人多而活印胡雜之致依法文唱準決笞則可也此豈渠之罪乎今若以此爲累則似此未及釐正之類亦皆一一以來歷不分明皆擧廳乎以朝家所記憶者言之卽今行公宣傳官至親其時亦有誤書釐正者然則此亦來歷不足乎挾私而枳人前程用意而論人陰事尙可謂之無狀況無關係沒着落之事焉敢若此乎行首宣傳官堂上宣傳官掌務宣傳官發論宣傳官等一竝汰去卿之不能以此意曉諭隨渠輩所報循例草記者極爲疎忽卿則推考此後以其時印板榜目事惹鬧者切勿聽施事知悉可也
정조 16년
傳于李祖承曰宣傳官處分之代令該曹口傳差出
정조 16년
兵曹口傳政事以李章漢李東善金爀金聖和柳相斗爲宣傳官
정조 16년
李祖承以兵曹言啓曰去夏等能麽兒考講時部將沈尙之前部將鄭聖翰武臣兼宣傳官南志彧朴明勳金宗鉉黃仁燁訓鍊院主簿金復淵李偃一次不通守門將金光郁金光喜金命鎰部將梁鐘人尹之謙成範鎭武臣兼宣傳官金光德南弼壽崔一元辛有璨曺允彦金履德朴東旭高景洙通禮院引儀金理一前通禮院引儀金星白訓鍊院僉正李儒祥判官李喜大李喆懋主簿金志學金宗珣李得遠李景佐李萬吾繕工監主簿鄭根軍器寺主簿陳義行都摠府經歷李潤默都事李道善二次不通都摠府經歷李熙燮前都摠府都事具載厚具命德部將徐益修前瓦署別提張彦極三次不通竝依定式從重推考前訓鍊院僉正洪棆訓鍊院判官安㢞四次不通竝越俸一等何如傳曰允越俸代決棍五度可也
정조 16년
李祖承以兵曹言啓曰禁衛營御營廳敎鍊官禁軍遞兒窠今方有闕矣依節目禁軍別將與各該營中軍眼同試取以其居首者塡差之意敢啓傳曰知道
정조 16년
李祖承以兵曹言啓曰依下敎傳命司謁白景旜李元相白景采各決棍七度首醫金孝儉決棍十度掌務官李命鎰金濟默各決棍十五度之意敢啓傳曰知道
정조 16년
李祖承以壯勇營言啓曰軍需事體關係不輕而全羅道萬頃縣忠淸道舒川庇仁兩邑所納辛亥條屯稅米近年以來拖至秋間上納之故前此關飭不啻申嚴而又如是愆期尙今不納外邑擧行萬萬駭然當該三邑地方官爲先從重推考仍令各該道臣嚴飭上納之音分付何如傳曰允
정조 16년
李祖承以禁衛營言啓曰本營哨官盧尙心身病甚重勢難察任改差何如傳曰允
정조 16년
李家煥以義禁府言啓曰前江華府經歷李萬運前龍津萬戶李春燮等拿處事傳旨啓下矣李萬運時在任所云依例發遣府羅將拿來李春燮亦在任所云發遣府羅將交代後拿來何如傳曰允
정조 16년
李家煥以義禁府言啓曰加里浦僉使尹永僖畿沿定配事承傳啓下矣尹永僖京畿仁川府定配而以承傳內辭意具罪目依例發遣府羅將交代後執捉仍令押送配所何如傳曰允
정조 16년
禮曹啓目濬源殿滲漏處修改之由來八月十五日秋夕祭享當爲兼告擧行而祝文中措辭添入始役吉時令日官推擇則同日辰時爲吉云以此時擧行所用雜物令各其逢授官進排趁卽修改事竝以分付何如判付啓依所啓施行爲旀修改時擧行各別致精仍令道伯別遣褊裨臨時嚴飭地方官及逢授官各盡誠敬莫敢怠忽爲良如敎
정조 16년
大司諫李喆模正言張至顯啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵頼不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑新除授正言洪克浩時在忠淸道溫陽地請斯速乘馹上來事下諭答曰不允下諭事依啓
정조 16년
左尹李東郁疏曰伏以臣姿本鹵莽識又空疎百無才藝四絶攀援出入三司積有年所而素蔑絲毫之補徒切尸素之愧固知樗櫟之材無所適用至於芻牧之任猶懼不稱不意六七年來謬荷聖明之隆知荐被拂拭之殊私屢叨銀臺之邇班遽擢金貂之華秩臣每擎恩誥百拜感泣不知螻蟻賤臣何以得此於君父也況於東邑遞歸之後旋奉西門掌鑰之命不敢言私冒沒赴任責重委毗才乏剸理夙夜憂懼如負大何昨冬人言忽地闖發原疏雖未得見觀其勘律之至嚴則有非尋常彈䮕之比五內戰掉毛骨俱竦闔門驚懍不知死所特蒙我聖上天地再造之德十行恩敎丁寧諄複昭晣無餘開諭備至苟使臣自解而爲辭曷以及此臣奉讀未半以首頓地自不覺感涕之成血臣之父子得有今日一則聖賜二則聖賜日月之明無幽不燭雨露之澤無物不遂臣雖生隕死結安敢圖酬其萬一也哉噫世路多巇弱植易撓而冥行妄進自底顚沛此皆臣昏謬迷昧之罪也目下自靖之義惟有杜門斂跡永謝榮途甘作聖世之棄物矣曾未幾何恩敍遽降官秩如舊繼而有京兆除命召牌儼臨臣誠悚惶震越莫省攸措臣之逖違天陛今已周歲區區戀結之忱豈無一勤耿光之願而第念官職處義廉防爲重收簪之聖念雖摯聞弦之餘悸靡定今若徒恃寵靈晏然冒出不以爲愧則四維之放倒已無可言一世之嗤點勢所必至此臣所以寧受慢命之誅不敢復爲抗顔周行之計也跡旣臲卼情甚悶隘去就一節更無可論玆敢略暴危懇仰瀆崇聽伏乞聖慈俯垂矜察亟削臣職名仍命選部勿復檢擬以謝人言以安私分不勝大願云云答曰省疏具悉卿其勿辭行公
정조 16년
壬子七月初二日辰時上御誠正閣奉審承旨入侍藥房同爲入侍時行左承旨李祖承左副承旨徐榮輔右副承旨李文會記事官李海淸假注書鄭尙愚記事官洪樂游林景鎭藥房都提調洪樂性直閣南公轍醫官金光國李翊臣李敬培張宅祚李惟鑑以次進伏訖上敎祖承曰將事之際各別虔誠而祭物果皆精潔諸執事亦無失措之事乎祖承等曰臣等伏承聖敎故將事之際以另加致誠之意飭諭而諸執事無一失措之事矣樂性曰近間日候調順聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮氣候何如上曰連爲好在而行步近益長進盈尺之軒陛亦善爲升降矣樂性曰伏承聖敎睿質之夙就衣尺之漸長可以仰揣伏不勝歡欣蹈舞之至上曰卿之凡節近頗差勝矣樂性曰比前別無差勝矣臣待罪太常都提擧而本寺自有所重凡事多有董飭而以臣衰老無以察飭伏願遞免焉上曰自卿爲都提擧本寺無不善擧行之事卿何必辭從當有體諒之道矣樂性曰醫官待令使之入診何如上曰不必診察矣命退諸臣以次退出
정조 16년
李祖承啓曰大司憲奇彦鼎掌令宋景煥李鎭宅持平李基恒俱在外執義宋翼孝持平朴載淳牌招啓辭未下監察茶時之意敢啓傳曰知道
정조 16년
傳于李祖承曰咸鏡監司留待
정조 16년
傳于李祖承曰咸鏡監司入侍
정조 16년
備忘記咸鏡監司金憙仇寧萬戶白東信下直各長弓一張長箭一部片箭一部筒兒一箇賜給
정조 16년
兵曹口傳政事以李瑞龜爲加里浦僉使徐命漸爲古群山僉使林秀郁爲龍津萬戶
정조 16년
傳于李祖承曰兵曹判書李秉模從重推考
정조 16년
以江華留守柳戇狀啓後漕倉稅船四隻致敗事傳于金孝建曰嶺南漕船臭載迄可休矣外洋致敗猶可駭況內洋乎向來左漕倉船八隻姑無論伊後右漕倉晉州船之畿內臭載則以一隻雖寬恕而今又前後漕倉其所致敗至於四隻之多當該都差使員密陽前府使李復燮卽其地定配騎船差使員薺浦萬戶南宮深決棍印信之委棄於穀物堆積之中曰以見失仍令該府考律勘處事分付該府及該道領護差使員及地方官通津府使爲先罷黜令畿伯開坐於漕船點檢處大張威儀守令決棍兩道差使員決棍後仍充該地方櫓軍事分付
정조 16년
以忠淸監司李亨元狀啓義城咸昌兩邑大同錢準數鉤拯事傳于金孝建曰觀此狀辭可謂前所未聞此蓋由於該倅較絜於錐利無難爲此此而吝財如此則生民之受其害可知近萬兩大司錢之拯與不拯猶屬第二件事旣聞之後不可以已拯寬恕當該義城縣令尹羲厚令道臣拿致營門決杖後仍令該府用那移守令定配禁網之律咸昌則數爻雖曰懸殊隨他效尤之罪烏可免也該縣監朴喆源爲先罷黜仍令該府施以次等之律此後此弊令該廳嚴禁此時嶺南守令不可一刻曠官差代兩倅待下批當日辭朝事分付義城之民願見良吏朝家亦所聞知則身爲道伯一考二考莫敢誰何大抵此道伯出自近密則其所報效宜有自別而前此飭諭一味若恃無恐凡係壞法亂紀之事雜出於水陸論厥罪犯嶺海何敢辭也特以嶺民纔經極備猶未免其魚之歎姑不得不更爲含垢以責其贖愆以開其自效該道臣鄭大容爲先越俸十二等事分付
정조 16년
有政吏批判書金思穆進參判李秉鼎進參議曺允大行左承旨李祖承進以申耆爲禮曹參議鄭好仁爲知義禁李洪載爲知春秋金文淳爲典設提調洪允喆爲江華經歷尹光濩爲義城縣令李榮運爲咸昌縣監黃瑨爲慶安察訪李觀賢爲通津府使李東埴爲鏡城判官養賢庫奉事金鳳擧江華留守趙宗鉉竝單付
정조 16년
再政奉常判官單李東埴仍任事承傳以李翊永爲義城縣令
정조 16년
傳于金孝建曰新除授守令在外云望筒勿施更爲擬入
정조 16년
金孝建以吏批言啓曰新除授鏡城判官李東埴狀啓內矣身母今年洽滿七十無他兄弟法不當遠離赴任云親年七十歲以上者勿差三百里外遠邑守令載在法典依例改差何如傳曰仍任判官差代
정조 16년
金孝建以吏批言啓曰新除授義城縣令李翊永呈狀內矣身與前縣令尹義厚有娚妹應避之嫌法不當冒赴云旣與前官有交代相避則不可仍置依例改差何如傳曰允
정조 16년
傳于李祖承曰爲民之意不以一蔭倅忽地致勤飭命則所擬者非在外外直卽相避與久任與老病之類微稟也改望也不知爲幾次如許國體前所未聞豈料此吏判之忽於嚴畏若此近來紀綱雖曰掃地擧措之萬萬駭然猶是歇語吏曹判書金思穆龜城府使除授當日辭朝時任府使遞付京職
정조 16년
兵批判書李秉模病參判李集斗入直進參議李師濂病參知朴長卨病承旨李家煥進同知朴枝盛副護軍李膺運副司直宋戴經洪明浩李冕膺副司勇鄭如愚竝單付宣傳官鄭宅昌訓鍊副正李甲會相換
정조 16년
李祖承以兵曹言啓曰去六月十六日宣薦內禁衛取才入格人別單書入草記傳曰知道雨勢如許則當待晴爲之何以仍爲設行乎勢難盡其才遺珠可知已入格者外待快晴更爲取才宣薦若此則守部何異乎一體依此爲之可也事命下矣依傳敎宣薦及部守兩薦取才更爲設行宣薦內禁衛三技以上入格人別單書入之意敢啓傳曰知道
정조 16년
李祖承以兵曹言啓曰能麽兒考講時前訓鍊院僉正洪棆判官安㢞四次不通竝越俸一等事草記批旨內越俸代決棍五度可也事命下矣洪棆安㢞各決棍五度之意敢啓傳曰知道
정조 16년
金孝建以備邊司言啓曰因咸鏡前監司李秉模狀啓北靑府唐米之變爲皮唐者每年限十分一還作唐米事覆奏批旨內問于大臣草記可也事命下矣問議于大臣則以爲今雖皮唐其本則米每年十分一還作之論寔出於重國穀紓民力竝行不悖之意而年之豐歉不可以預料豐固無難歉則未易一直以每年十分一硬定或不無掣礙之慮豐歲則以十分一還作歉歲則依前以皮唐捧上而該道道臣之每年分等狀啓以此區別稟旨擧行允合事宜云依大臣議知委該道何如傳曰允
정조 16년
金孝建以備邊司言啓曰因黃海兵使吳載徽所報本營馬點罰木革罷代巡營餉穀限五百石許令取用事覆奏批旨內問于大臣如以爲可卽爲行會否則論理草記可也事命下矣問議于大臣則以爲本營恒用之自朝家劃給錢穀若或大段見縮則報請補用不是異事而此不過馬兵點考時罰徵謬例之革罷者則餉穀之輒請給代不必許施置之爲宜云依大臣議置之何如傳曰允
정조 16년
金孝建以備邊司言啓曰因前左副承旨李敬一所啓東萊府書契色吏輪回各邑事覆奏批旨內問于大臣從長回啓可也事命下矣問議于大臣則以爲本府陞爲防禦營然後書契色吏方可議到於營吏啓書入番之例而防禦一款姑不擧論則吏屬之輪回各邑非所可論置之爲宜云依大臣議置之何如傳曰允
정조 16년
金孝建以備邊司言啓曰因江華前留守柳戇上疏各處貸去餉米每年限十分一二次第取償事覆奏批旨內問于大臣可以聽施者草記事命下矣問議于大臣則以爲京司之請得補用於經費者今難遽責其報償而至於各道貸去條其捧其停視年豐歉每於各道分等狀啓自廟堂覆奏知委而本府則照此擧行爲宜云依大臣議知委沁都何如傳曰允
정조 16년
金孝建以戶曹言啓曰臣鼎鎭今日以慶尙道右漕倉漕船點檢事出來江上矣左漕倉所屬昌原等八邑辛亥條田稅大同合米一萬五千三百二石零太二千九石零本倉元漕船十七隻分載三隻到舒川地致敗六隻到庇仁地致敗其餘八隻追後來泊于西江前洋故一體點檢之意敢啓傳曰知道
정조 16년
李家煥以右邊捕盜廳言啓曰本廳兼從事官李甲會移差宣傳官職務相妨兼從事官之任改差何如傳曰允
정조 16년
李家煥以刑曹言啓曰依下敎別監徐敬植發問目嚴刑一次後定配於全羅道濟州牧徐敬一定配於咸鏡道吉州牧而押送于各該道仍令道臣各別嚴刑一次後竝卽發配事發關分付司謁趙廷舜嚴刑一次後定配於江原道杆城郡昨日入番別監十五人一倂捉來徐敬植同參隱情反覆究覈則同情及與聞等事一辭發明故行首別監安福興決杖五十度後京畿仁川府定配徐敬植右座別監韓命翕朴愼忠朴春煥崔守邦崔命獜卞昌信羅興道金命裕李弘根馬榮麟等十人各嚴杖五十度放送而至於執杖別監査出一款反覆究覈施威嚴問而皆以爲徐敬植他別監笞治之事俱無聞見者云傳敎之下抵賴漫漶之習極爲痛駭當該頭目別監別加嚴刑期於査出之地何如傳曰作拿於內殿差備已死罪則敢於內下賜物容喙之不足欲打該掖隷無論已行與未行死罪之外添一死罪況欲打之說雖以右袒之輩不敢隱諱則可謂亂民一次之刑不足以懲其死罪所謂座右諸漢等各別嚴囚過辜限後加杖勘放徐敬植處屢次故犯之用意更爲嚴問草記司謁首隷配所更爲磨鍊當日內逐送可也
정조 16년
刑曹啓目粘忠州牧殺獄罪人許昴獄情云云兩檢所論俱未免糢糊當該檢官等從重推考右項諸條令道臣一一査究登聞後更爲稟處何如判付啓卿之跋語甚爲詳備兩檢官不可問備而止指名現告待倉令該府拿問處之爲旀獄案段嚴飭道臣推官詳覈歸一狀聞爲良如敎
정조 16년
壬子七月初三日辰時上御誠正閣咸鏡監司入侍時同副承旨金孝建假注書鄭尙愚記事官洪樂游林景鎭咸鏡監司金憙以次進伏訖上曰北路自來土瘠民貧其所按察鎭撫之方比他道尤難大抵方伯須剛柔相濟矜式一道然後可以彈壓卿之廉雅不必加勉而至於觴政須思不及亂之訓可也北俗貿貿文治豈不好矣而尙武之地不必專事文治且鄕戰之弊皆出於文勝而然云亦思弛張之道好矣聞鹿茸封進時營裨從中操縱云此等弊端亦各別嚴禁可也憙曰聖敎如是勤摯臣敢不竭誠奉公對揚其萬一乎命承旨宣諭訖命北伯先退命書榻敎曰右承旨左副承旨入侍賤臣承命出傳右承旨李家煥左副承旨徐榮輔進伏命書榻敎曰邊將有闕之代令該曹口傳差出加里浦僉使之代以道內邊將中有風力者口傳擬入又命書榻敎曰政官牌招開政命退承史以次退出
정조 16년
行都承旨趙尙鎭未肅拜行左承旨李祖承坐右承旨李家煥坐直左副承旨徐榮輔內閣直右副承旨李文會坐直同副承旨金孝建坐注書徐有聞病李海淸仕直假注書鄭尙愚仕事變假注書李明孚仕
정조 16년
李文會啓曰大司憲奇彦鼎掌令宋景煥李鎭宅持平李基恒俱在外執義宋翼孝持平朴載淳牌招啓辭未下監察茶時之意敢啓傳曰知道
정조 16년
傳于金孝建曰下直守令留待
정조 16년
傳于金孝建曰下直守令入侍
정조 16년
備忘記東萊都護府使尹弼秉晉州營將金阿吾地萬戶康光堯下直各長弓一張長箭一部片箭一部筒兒一箇賜給
정조 16년
傳于李祖承曰吏房承旨推考房承旨入侍
정조 16년
傳于徐榮輔曰左承旨左副承旨入侍
정조 16년
傳于李祖承曰曾於傳敎已詳言之到今處義二字非所可論況似此情勢無不黽勉承膺豈獨於此重臣曲副乎新除授行吏曹判書李文源交龜後上來仍卽肅命事先爲下諭
정조 16년
傳于徐榮輔曰觀此水原等地暗行御史書啓其中水原䨥阜倉距邑治近百里糶糴之替爲雖因流來謬規所謂倉監之八年冒當奸弊百端云以其潛往潛來雖未反庫衆民之言如出一口云爾則民弊可知嚴飭道伯以謝民情之抑鬱大抵新邑之廛房與匠戶本非朝家之意每念此二事甚以爲難處而所謂廛民之其苦日甚專由於已知之委折匠戶亦未免主客俱困是豈成說乎此蓋該倅之不能盡心之致令道臣一體嚴飭儒戶之臨科則率携其所謂內眷之弊今番申飭之後亦然云該府府使一味闔眼尤莫曉所執之何在更令道伯另究懲一之政事分付外此他邑治蹟與疵政欲觀秋成捧糴後處分書啓尙今留中以此意道伯遍飭列邑各令惕念小心目今耿耿憧憧者卽嶺南民事也道伯泛忽若此之時朝家亦豈可從而效之潛行之繡衣前或有露蹤者亦豈必一一皆然乎嚴飭嶺伯遍諭七十餘邑倅俾各孜孜於檢田恤民之政常若衣繡之虎耽耽伺視兩湖道臣處以此傳敎一體枚擧嚴飭
정조 16년
以慶尙監司鄭大容狀啓河東府使李謙會限明年麥秋仍任事傳于李祖承曰依狀請施行事分付昨今除拜守令嚴飭下送無敢遲滯
정조 16년
李祖承以吏曹言啓曰新除授義城縣令李恒演呈狀內矣身老母今年八十四歲法不當遠離赴任云親年七十歲以上者勿差三百里外遠邑守令載在法典依例改差何如傳曰允昨命更擬之時以司謁口傳下敎於政廳曰若有如前不審當遠補耽羅爲敎仍令望筒書入然後肅命於外補則觀此草記卽衆所共知之應頉者銓堂雖或未知排擬之際若欲十分致愼則一問於曹吏輩亦可知之昨下嚴敎之不能警聽可知矣駭然姑無論命令不可不信前判堂金思穆濟州牧使除授當日辭朝龜城外補傳敎勿施俾諸臣少知朝廷有綱紀雖以參政卿等言之亦焉逭重勘乎竝施刊削之典亞三銓卽爲議薦待下批牌招開政差出
정조 16년
備邊司薦望以朴祐源爲吏曹參判
정조 16년
趙尙鎭啓曰吏曹參判朴祐源牌不進推考傳旨今方捧入而開政命下之後如是違牌不卽擧行事甚未安更爲牌招何如傳曰聞其病勢無以强策云許遞前望單子入之待下批牌招開政
정조 16년
吏曹參判前望單子入之閔鍾顯落點
정조 16년
兵曹口傳政事副司直朴祐源
정조 16년
有政吏批判書未差參判閔鍾顯進參議未差行左承旨李祖承進啓曰判書參議俱未差小臣獨政未安何以爲之敢稟傳曰仍爲之以趙尙鎭爲承旨洪檍爲判義禁朴在冀爲禮曹正郞洪景斗爲漢城判官李厚源爲義城縣令李文源爲吏曹判書河東府使李謙會仍任事承傳行都承旨趙尙鎭
정조 16년
兵批判書李秉模病參判李集斗病參議李師濂入直進參知朴長卨病右承旨李家煥進副護軍李喆運
정조 16년
傳于李祖承曰明日日次次對以備堂依例來會事分付
정조 16년
李祖承啓曰明日次對兩司當爲進參除在外外未肅拜呈告人員竝待開門牌招何如傳曰允
정조 16년
徐榮輔以禮曹言啓曰去六月二十二日報謝祭設行事草記批旨內更待來初稟旨可也事命下矣溯考各年謄錄則禜祭後報謝設行自甲辰七月定式而此皆祈晴卽晴獻官以下論賞時事也己酉辛亥兩年報謝設行時則祭官雖未蒙賞典而或於禜祭第三日因本曹稟旨仍行報謝或於禜祭翌日旋卽開霽草記擧行今番則獻官旣不論賞前例亦無可據何以爲之乎敢稟傳曰發遣郞官議于大臣稟處可也
정조 16년
徐榮輔以禮曹言啓曰報謝祭草記批旨發遣郞官議于大臣稟處可也事命下矣依聖敎發遣郞廳議于大臣則議政府左議政臣蔡濟恭以爲自六月卄六七天宇開霽日氣調和近日以來農家頗有喜報天神默佑孰不仰感而第卄六七之距禜祭罷齋日恰爲一旬此與年前第三日或翌日稟旨報謝之時略有不同獻官亦無行賞而今乃行報謝之祭似近瀆褻臣見如此伏惟上裁云奉朝賀臣鄭存謙領敦寧府事臣洪樂性領中樞府事臣李福源行判中樞府事臣朴宗岳俱病不獻議云矣大臣之意如此上裁何如傳曰依大臣議施行可也
정조 16년
李祖承以備邊司言啓曰前持平鄭晩錫上疏批旨有令廟堂稟處之命矣取見其疏本則以前任殷栗縣監論列本縣弊瘼凡爲五條而其一本縣各穀一萬八千二百八十餘石內大米唐米大小豆租粟木麥之以小米換色爲六千六百餘石若其米穀之作皮穀則唐米二千七百七十石都是皮唐而皮唐每石代捧小米六斗故大縮於會案元數及時變通釐正穀簿小米四五千石移劃于穀少鄰邑事也還穀之爲弊何道不然何邑不然而先從上徹者矯救允合事宜換色穀一事當年內還作民間之一齊辦備不可不念磨以年歲限以石數量宜還作後穀簿中次次釐正其中大米唐米大小豆租粟木麥之以小米換色者旣已準折換色則不必還作本穀以小米限四五千石移送穀少邑裒益自有朝令事勢亦涉便當酌量遠近從長移轉事分付道臣趁卽擧行其一隣族橫侵斯民莫保軍兵逃亡之頉限以三年則軍布徵族之弊可以少紓各邑吏隷定額給廩則負逋者自禁而一族之爲弊可以祛矣陞戶軍及移屬奴婢之京司營門資裝禮錢若得嚴立科條痛禁謬規則其弊可蠲事也隣族之弊轉成痼瘼前後飭禁徒歸文具事之寒心莫此爲甚一家逃徙百家被侵一人逋負百人受害軍兵逃限之更定三年各邑吏隷之定額給料雖似爲救弊之端而一紀定限之法戢逃自有義意八路所無之料獨設亦近斑駁俱不可輕議而若其祛泰祛甚之道道臣守令往復通變則若隣若族豈無安堵奠之居方乎至於抄上陞戶移屬奴婢之資裝禮錢禁其濫觴定其實數嚴立科條永久遵行亦惟在於道臣之着意釐革竝以此意另飭本道其一本縣軍額合爲三千五百二十名而稱以鄕族者圖免軍役故應役者一人多兼兩軍而兒弱苟充且都監屬軍餉保一歲納布少不下四緡多或至五緡監營屬業稅匠身布之外一年所徵或至十緡之多査括其冒占鄕任者一竝疤定軍額軍餉保依他例只徵二緡業匠之役亦令道臣便宜釐革事也蓋此軍額之圖免兼役苟充等許多弊瘼雖是諸道之所不免而本縣事情旣已上聞決不可因循置之分付道臣使之首先救正若其所納身布數爻一疋變通之後四緡五緡之說已萬萬驚心則況多至十緡者乎聖批中拈出下敎實仰如傷之德意對揚釐改尤不容少緩事屬京司者自本司捧甘嚴飭俾不得襲謬而事在監營之如業稅匠者無論本色與代錢又無論身役與年徵一竝以一疋爲準劃卽釐正後狀聞事一體知委其一本縣田制異於各邑東西疑眩爭訟繁多結卜錯雜奸巧層生且舊量時驅其一邑之結歸之西面之田田是下下而賦乃中上宜卽改量以正經界以均賦稅事也田政紊亂改量是急所當依所請許施而秋事尙未出場登歉不可預料使之待年豐狀聞擧行而雖於改量之前査起査陳等節毋或少忽俾無倖漏之弊白徵之冤事亦爲分付道臣其一京外情債歲加月增漸至倍蓰而民生則以益窮之力應漸增之債如不可一朝遽革則從略分定刊作一冊頒于各營邑使之依此遵行而若復作奸橫侵則嚴法重繩永杜奸弊事也京外情債自有各其司各其邑定式定數則歲加月增漸至倍蓰亦有關於紀綱刊冊之請事屬屑越不可許施而一依當初定式定數遵行亦係綜核之政此亦付之道臣道內事自斷査正京司事往復釐改以除一切增加之弊顯有十分實效之意竝爲分付而此臺臣歸自下邑有此五件民瘼之條陳其在也憧憧旣歸也惓惓足可推知而第以法從之臣出宰百里居近卄朔小者可以報牒於營大者可以疏聞于朝而不此之爲今始進言稽緩之責不可無警前持平鄭晩錫從重推考何如傳曰允
정조 16년
李家煥以義禁府言啓曰密陽前府使李復燮卽其地定配事承傳啓下矣李復燮慶尙道密陽府卽其地定配而以承傳內辭意具罪目依例發遣府羅將押送配所之意敢啓傳曰知道
정조 16년
李家煥以義禁府言啓曰義城前縣令尹羲厚令道臣拿致營門決杖後用那移守令定配禁錮之律咸昌前縣監朴喆源施以次等之律事承傳啓下矣尹羲厚分付該道道臣拿致營門決杖後告身盡行追奪又五年禁錮忠淸道永同縣會同驛徒三年定配而以承傳內辭意具罪目發遣府羅將自大丘府執捉仍令押送配所朴喆源以次等律告身盡行追奪何如傳曰允如有功議各減一等可也
정조 16년
李家煥以刑曹言啓曰徐敬植等刑配草記批旨內作挐於內殿差備已死罪則敢於內下賜物容喙之不足欲打該掖隷無論已行與未行死罪之外添一死罪況欲打之說雖以右袒之輩不敢隱諱則可謂亂民一次之刑不足以懲其死罪所謂座右諸漢等各別嚴囚過辜限後加杖勘放徐敬植處屢次故犯之用意更爲嚴問草記司謁首隷配所更爲磨鍊當日內逐送可也事命下矣依傳敎徐敬植之前後罪犯屢度盤詰則敬植所供內以爲昨年以醫女相鬪事渠之兄弟俱被重罪愚迷之心不無含憤欲洩之計今年夏間因此而又陷大罪幸蒙天恩得以生出獄門矣再昨日逢着醫女輩於闕內宿憾忽發於當面相接之際至以辱說相加於醫女又以餘怒是非於接待之別監雖無犯手別監之事若其蓄憤醫女之罪萬死無惜屢次處分之下不悛舊習乃於差備門外不念賜物之莫重敢有容喙言詰之擧何可以下手之有無掉免用意故犯之罪乎遲晩納招云矣特敎嚴問之下渠之罪犯雖不得掩諱至於容喙賜物及欲打別監兩件罪狀終不明白納招者極爲無嚴更爲加刑期於取服別監韓命翕等十人待辜限加杖勘放次竝爲嚴囚司謁趙廷舜黃海道長淵府行首別監安福興京畿喬桐府更定配所當日內逐送于各其配所之意敢啓傳曰知道徐敬植別無更問之端卽爲發配可也
정조 16년
江華留守趙宗鉉疏曰伏以臣數年以來所被恩榮殆無虛月罕有倫比拔之滓穢之餘加以薰沐之寵旣踐宿趼繼又晉秩上天造化若偏一物臣誠自顧懍惕涯分已踰銘之肝肺答以頂踵內外揚歷更有何望不意分司新除之命忽下於千萬夢想之外臣尤惝怳感激莫省所以念臣性旣駑下跡甚畸危策名登朝居然二紀有餘而一未嘗奔走宣力少答殊私則今玆新叨卽臣殫竭自效之秋臣何敢飾辭例讓以循俗套也第兩都居留均是緊重而至若沁府尤有別焉地勢襟帶於畿輔關防咽喉於湖嶺桑土之備固宜綢繆於未雨保釐之責無間藩翰之委毗島俗獷猂稅泊坌集事務之殷煩不可以閑司論一行刀割此豈如臣無氣力已衰朽者所可遽然承當也哉縱使臣不自量度冒沒承膺畢竟僨誤可立而俟惟有早自祈免無速辜恩瘝職之誅而已玆敢略入文字仰瀆崇嚴伏乞聖慈俯垂矜諒亟命鐫改以幸公私不勝幸甚答曰省疏具悉卿其勿辭行公
정조 16년
敎江華留守趙宗鉉書王若曰爲三略要衝海防急控禦之策從九卿復出廟剡推盤錯之才載宣綸音式侈簡寄惟卿地望優洽惟度端詳少日登五花之甎儘乎文忠之佳壻三世踐八座之席蔚然冢宰之名門銀臺長夙夜之班前席之眷顧冞篤柏府盡獻替之義暮年之風裁可觀散局間官幾惜中間之淹滯通才敏識久擬內外之歷剔眷彼沁中一都實我畿右重防天設險阻臺隍枕水陸之交國恃安危城池壯金湯之固竝松營而居守是責控衛神京視桐府而體貌愈尊統轄海鎭此政頒尹鐸保障之略誰可任冠恂鎭撫之功玆授卿以江華府留守兼鎭撫使卿其克恢壯猷祗服寵命牧我民鍊我卒兼管旣周穀乃甲峙乃糧委寄斯摯入參廟務須體宵衣憂勤之衷出視舟師毋忽陰雨綢繆之備自餘裁稟厥有典常於戲舍卿而誰得君之重嗟恬嬉之已久莫曰海晏而河淸顧撫禦之最難在人和而地利故玆敎示想宜知悉知製敎臣李尙度製進
정조 16년
壬子七月初四日卯時上御誠正閣下直守令入侍時左副承旨徐榮輔右副承旨李文會同副承旨金孝建假注書鄭尙愚記事官洪樂游林景鎭江陵府使洪義浩東萊府使尹弼秉黃州牧使李彦柱殷栗縣監金致光泰川郡守鄭㝡成順川郡守李松松禾縣監丁藎祖咸昌縣監李榮運渭原郡守宋載瑞朔州府使曺翰振淮陽府使鄭景祚明川府使林懋遠長津府使李得駿歙谷縣令鄭昌謩以次進伏訖上曰守令以次進前各奏職姓名可也義浩等以次進前各奏職姓名訖上敎弼秉曰東萊卽邊門重地其所鎭撫視他邑自別須着意奉公可也又敎得駿曰長津弊端有所聞知乎得駿曰姑未聞知矣上曰須勉勵爲之可也敎㝡成曰西路守令近多僨事者爾則各別恪謹奉職毋負特簡之意可也敎榮運曰咸昌近成敗局故命擇差而聞爾於同福有治聲云爾下去後穀簿之紊亂人心之獰頑善爲矯革毋負擇送之意可也仍命承旨宣諭訖命退諸臣以次退出
정조 16년
壬子七月初四日午時上御重熙堂左承旨左副承旨入侍時行左承旨李祖承左副承旨徐榮輔假注書鄭尙愚記事官洪樂游林景鎭以次進伏訖上命書榻敎曰同副承旨入侍賤臣承命出傳同副承旨金孝建進伏命讀公事書判付訖命書傳敎曰新除授吏曹參判解由勿拘命退承史以次退出
정조 16년
行都承旨趙尙鎭坐行左承旨李祖承坐直右承旨李家煥坐左副承旨徐榮輔坐右副承旨李文會坐直同副承旨金孝建坐注書徐有聞病李海淸仕假注書鄭尙愚仕直事變假注書李垿仕
정조 16년
李家煥啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允